runetrust/blame-folketinget-dk huggingface dataset:
Troels Christensen (V), 2011-06-14:
Men vores uddannelsessystem er desværre i for høj grad blevet misbrugt af udlændinge, der ikke ønsker at komme hertil for at studere, men ofte for at vælge illegalt arbejde, og det er vores opfattelse, at tiltagene i det her lovforslag vil være med til at løse en del af de problemer, som vi bliver påført af udlændinge, der misbruger uddannelsessystemet.
Pernille Rosenkrantz-Theil (EL), 2002-03-20:
Dansk Folkeparti fremstiller sig selv som et socialt ansvarligt parti, men stemmer for en lukning af op mod tre fjerdedele af daghøjskolerne, for besparelser på op mod 1 mia. kr. på uddannelsesområdet, for besparelser på ½ mia. kr. på uddannelses- og vejledningsforløb for de arbejdsløse.
Jens Jørgen Nygaard (KF), 2007-06-01:
Med hensyn til den øvrige opbakning fra organisationer var det sådan, at som sagt både Landsforeningen af Menighedsråd, Danmarks Provsteforening, Den Danske Præsteforening, DOKS, FAKK, Foreningen af Sognemedhjælpere i Danmark, Dansk Kirkemusiker Forening, Danmarks Kordegneforening, Danmarks Kirketjenerforening, rektor for TPC – Teologisk Pædagogisk Center – Kirkeligt Samfund alle støttede forslaget.
Søren Egge Rasmussen (EL), 2022-05-04:
Men vi er altså nogle gange nødt til at stoppe op og spørge: Er den strukturudvikling, som kører i landbruget, fordi det er økonomi, som er hovedstyrende i stedet for hensynet til dyrevelfærd, noget, som vi bør gribe ind over for? Der er ingen tvivl om, at da man ophævede grænserne for, hvor mange dyreenheder der må være på det enkelte landbrug, var der nogle i landbruget, der syntes, at det var alle tiders, mens der var miljøfolk, som syntes, at det var et tilbageskridt, at man liberaliserede så meget.
Frank Jensen (S), 2001-10-04:
Der er vel ingen her i Tinget, der betvivler hr. Helge Adam Møllers militærfaglige kompetence og indsigt, ej heller det konservative medlems indsigt i efterretningsmæssige spørgsmål efter mange års medlemskab af Folketingets Kontroludvalg for vore to efterretningstjenester.
Susanne Clemensen (CD), 1999-11-25:
Det er jo også en af de væsentlige årsager til, at vi har rejst denne her forespørgsel, at vi synes, der er et behov for at se ud i fremtiden og prøve at finde nogle praktiske løsninger på de her problemer, som vi hører og læser om og ser i fjernsynet og i øvrigt på anden vis bliver konfronteret med.
Michael Aastrup Jensen (V), 2011-04-05:
For når man tager beslutningsforslaget i betragtning, lader det jo til, at både fru Yildiz Akdogan og fru Hanne Agersnap totalt vælger at ignorere det arbejde, som regeringen allerede gør med cloud computing i et forsøg på at blive frontløber for et projekt, der for længst er skudt i gang.
Ove Hygum (S), 2001-10-26:
Der er lavet et regelgrundlag, som Arbejdstilsynets dygtige medarbejdere vil administrere, og jeg tror også, at ordføreren for forslagsstillerne ved, at administrative bøder kun kan anvendes i situationer, hvor der ikke skal udøves skøn, hvor der er tale om klokkeklare overtrædelser.
Dennis Flydtkjær (DF), 2013-11-26:
Det her er jo et beslutningsforslag, der handler om at pålægge regeringen i den indeværende folketingssamling at fremsætte forslag, der sikrer fuld omkostningsgodtgørelse for udgifter til virksomheder og fonde, som vinder sager mod SKAT i det administrative klagesystem og ved domstolene.
Kristian Thulesen Dahl (DF), 1997-10-21:
Så havde hr. Kent Kirk i sit ordførerindlæg nogle bemærkninger til mig og til Dansk Folkeparti omkring det her med fri bevægelighed, og han syntes, det var mærkeligt, at Dansk Folkeparti er modstandere af totalt fri bevægelighed over grænserne.
Karina Lorentzen Dehnhardt (SF), 2025-02-18:
Når vi er imod det her forslag, handler det jo også om, at der er et hensyn til hele samfundet, som også handler om, at man kan have en billig bolig, når man nu ikke har råd til en ejerbolig, og det er vi nødt til at kigge på tingene ud fra en helhedsbetragtning og ikke bare køre ud over stepperne.
Kristian Jensen (V), 2016-01-28:
Hvis de mennesker enten begynder at bevæge sig ind i Etiopien eller den anden vej ind i Somalia, så vil det kunne betyde noget for den skrøbelige stabilitet, der er i området, og derfor bliver klima noget af det, præcis som nævnt på side 7 i redegørelsen, vi kommer til at arbejde med i forhold til sikkerhedspolitik i de kommende år. Overordnet set havde jeg fra starten af ikke forventningen om, at vi ville være enige om alt, men jeg er blevet bekræftet i, at vi er enige om meget, og vi er i hvert fald også enige om, at dansk udenrigspolitik er noget af det, som optager os rigtig meget i Folketinget, og jeg håber, at vi får lejlighed til både nu og på et senere tidspunkt at kunne drøfte det videre.
Sara Emil Baaring (S), 2026-01-13:
Når vi i dag behandler lovforslag L 90 om ændring af dagtilbudsloven, udlændingeloven og ophævelse af loven om Danmarks Evalueringsinstitut, er det en debat, som naturligt vækker stærke holdninger, for den handler om viden, den handler om evaluering, og den handler om, hvordan vi bruger statens ressourcer klogest.
Claus Kvist Hansen (DF), 2018-04-10:
Baggrunden er, at den hidtidige støtteordning for solceller og landvindmøller udløb i februar i år, og at regeringen og Dansk Folkeparti har været enige om at erstatte den gamle ordning med en ny ordning, som tager højde for, at teknologierne har udviklet sig, og at der derfor ikke længere er behov for det nuværende støtteniveau.
Morten Messerschmidt (DF), 2008-04-08:
Skulle nogen turde, lige før der skal afholdes en afstemning i det eneste land, som overhovedet må stemme om det i EU, skulle nogle af EU's regeringer da gå ud og sige: Vi er imod den frie nordiske aftalemodel, som har gjort de nordiske lande til strålende eksempler på, hvordan man kan indrette en fleksibel økonomi, indrette et fleksibelt arbejdsmarked?
Pernille Blach Hansen (S), 2003-10-08:
Det er i hvert fald sådan, sagen er fremstillet indtil nu, at ud af de penge, der er gået til eksterne projekter, er over halvdelen gået til ministerens egen hjemkommune, sågar hans tidligere skole, samt de kommuner, som de forskellige ordførere er fra. Alt ser uklart ud: Har man kunnet søge?
Mikkel Dencker (DF), 2012-09-06:
Hvordan hænger det sammen med, at SF for 3 år siden mente, at en skattereform, som gav 500 kr. til de 10 pct. af befolkningen, der tjener mindst, var socialt ude af balance? Hvordan er der en sammenhæng imellem, at man synes, at det var ude af balance at give noget til de ringest stillede, mens det er social i balance at tage penge fra dem, der tjener mindst?
Mette Abildgaard (KF), 2017-10-27:
Så vi er i den her sag enige med Sundhedsstyrelsen, med Lægeforeningen og med de 2.500 læger og forskere, som var samlet til en stor konference i København for nylig om smerteforskning, og hvor budskabet fra dem var: Det her er for ukendt land til, at vi kan tage det i brug.
Morten Messerschmidt (DF), 2020-04-29:
For hvis de her mennesker vægrer sig ved at tale dansk, vægrer sig ved at følge myndighedernes anvisninger, ja, så er det ikke bare længere et anliggende mellem dem og myndighederne, mellem dem og det danske samfund; lige pludselig er det blevet noget, der angår os alle sammen, fordi det så måske kan være dem, der gør, at den indelukning af smitten, som man gerne vil lykkes med, ved at vi alle sammen følger de samme instrukser, slår fejl.
Keld Albrechtsen (EL), 2002-05-14:
Så skal jeg slutte med at sige, at vi selvfølgelig håber på, at så mange som muligt vil stemme for det forslag, som SF og Enhedslisten har fremsat, også ud fra det demokratiperspektiv, som også hr. Martin Lidegaard var inde på, og som ligger i vores forslag.
Karin Liltorp (ALT), 2025-12-11:
Jeg ved, at ordføreren kommer fra et ægte liberalt parti, og jeg vil gerne høre, om ordføreren synes, at det giver mening, at man kriminaliserer folk, der er ved deres fulde bevidsthed – det kan være ekssoldater, der har fået ptsd – og som ønsker at tage psykedeliske stoffer for at se, om det kan lindre dem.
Jens Peter Vernersen (S), 1999-05-25:
Det, som jo er meget vigtigt, og som det her spørgsmål drejer sig om, er, at der er mulighed for, at man nu kan foretage en revision og foretage kontrolbesøg, også fra offentlige myndigheders side, og det er vigtigt, når man tænker på, hvor store offentlige midler virksomheder inddrager.
Michael Aastrup Jensen (V), 2016-04-12:
I Den Parlamentariske Forsamling var der heldigvis et klart flertal, som støttede op om de sanktioner mod Rusland, som jeg synes var nødvendige, og hvis der på noget tidspunkt bliver diskussion om sanktioner mod Tyrkiet og mod Aserbajdsjan, som jeg har hørt visse medlemmer tale om, så tror jeg også, at der vil være medlemmer, som stemmer for det, selv om de pågældende lande måske advarer om økonomiske eftervirkninger af sådan en sanktion.
Nicolai Wammen (S), 2014-11-20:
Der er et klart lovgrundlag, og det vil sige, at der i det her tilfælde er en lov for Forsvarets Efterretningstjeneste, som betyder, at man ikke bare kan lave samarbejder, alt efter hvad man måtte finde på i en given situation, men det skal være efter de regler, der gælder.
Lars Løkke Rasmussen (V), 2015-11-17:
Vi er stærkt committet til at genudsende dem og åbne over for at diskutere, på hvilket mandat det skal finde sted, altså principielt også åbne over for, om man kan bombe i syrisk luftrum, hvis der er brug for det på det tidspunkt, hvor vi er klar til en genudsendelse, og hvis der bliver behov for en genudsendelse.
Jens Peter Vernersen (S), 2006-11-29:
Jeg har faktisk fået et svar fra ministeren den 21. november, det er jo ikke så forfærdelig gammelt, der viser, at den direkte støtte til primærlandbrug, hektarstøtte og dyrepræmier osv., er steget fra 2001 til 2006 med næsten 2 mia. kr.
Mette Frederiksen (S), 2020-10-08:
For det er helt rigtigt, at vi har behov for et Dansk Landbrug med et lavere CO 2- aftryk, men vi har også behov for et Dansk Landbrug, der producerer fødevarer, og vi har jo ikke mindst behov for alle de arbejdspladser, der knytter sig både til landbruget, men ikke mindst til alle dem, der står og forarbejder de landbrugsprodukter, som produceres i Danmark.
Morten Østergaard (RV), 2017-02-07:
Jeg synes, jeg i min ordførertale gjorde meget klart, som jeg også hørte den socialdemokratiske ordfører gjorde i hans, at der er begået masser af fejltagelser i boligpolitikken og i bosætningspolitikken, og jeg kunne da have lyst til, selv om rollerne nu ikke lige er til det, at stille et spørgsmål.
Kristian Pihl Lorentzen (V), 2011-12-13:
Når nu fru Anne Baastrup ikke har meget tilovers for det her udvalgsarbejde, vil jeg bare spørge hende, om hun ikke anerkender, at der er en vis form for sammenhæng og interaktion imellem signalprojektet, mangelen på togmateriel, investeringer i elektrificering, investeringer i større sporkapacitet og effektivisering af DSB m.v.
Helle Thorning-Schmidt (S), 2012-11-21:
Og regeringen har skaffet de penge, fordi vi er helt overbevist om, at hvis Danmark skal klare sig godt i konkurrencen med resten af verden, så skal vi blive ved med at kunne investere i vores mindste medborgere, skolebørnene, og dem, som skal have en videregående uddannelse.
Morten Østergaard (RV), 2008-01-25:
Jeg tror også, at hr. Thomas Adelskov er enig i, at det heller ikke ville være hensigtsmæssigt for effektiviteten i arbejdet her, hvis alt, hvad der blev sagt og gjort i lokaler, hvor regeringen forhandlede med Folketingets partier, skulle føres til protokols.
Brian Mikkelsen (KF), 1997-11-21:
Vi synes fra De Konservatives side, at det er et meget sympatisk forslag, SF har fremsat, men vi synes også, at det ikke er særlig gennemførligt. Alle, der har læst aviser det seneste halve år, har hver dag kunnet læse nye beretninger om DSB's mange fortræffeligheder eller rettere mangelen på samme.
Kristen Touborg (SF), 2008-11-27:
Det kan være rimeligt nok, for det er en form for kollektivt ejerskab, som bl.a. benyttes af økologer i nogle sammenhænge, og som det også er sagt af tidligere ordførere, er det jo heller ikke usædvanligt, at det sker i forbindelse med generationsskifte, så der kan være rimelighed nok i at tage interessentskaberne med.
Line Barfod (EL), 2004-03-25:
Vil det sige, at der skal laves en registrering af, at det her barn har fået læst historie, det her barn har været ude at lege osv., så man sikrer sig, at alle børn får læst historie og er ude at lege i løbet af 1 uge, eller hvor meget Venstre nu forestiller sig? Jeg synes, det bliver mere og mere vidtgående, jo mere vi hører om forslaget, og jeg synes absolut ikke, det er den måde, jeg ønsker at mine børn skal have det på - eller mine børnebørn til den tid - når de er i en daginstitution.
Brian Mikkelsen (KF), 2009-12-08:
Nærmere bestemt skal straffen for uagtsomt manddrab udgøre mindst halvdelen af strafferammen, dvs. mindst 4 års fængsel, og straffen for uagtsom betydelig legemsbeskadigelse skal udgøre mindst en femtedel af strafferammen, dvs. 1 år og 7 måneders fængsel, hvis forholdene er begået i forbindelse med spirituskørsel eller særlig hensynsløs kørsel og der ikke foreligger særlige formildende omstændigheder.
Per Clausen (EL), 2005-12-06:
Det ville være urimeligt og tåbeligt ikke at stille krav om det, og derfor skal der selvfølgelig, inden der laves præcise regler, ske et grundigt arbejde, hvori der også inddrages it-kompetence, som overstiger den, Enhedslistens folketingsgruppe er i stand til at præstere.
Thorkild Simonsen (S), 1998-01-15:
Ja, man kan vel næsten frygte, at arbejdsløsheden vil stige, og det er i alt fald ikke regeringens mål, at det skulle være resultatet, og jeg håber heller ikke, at det er forslagsstillernes, men det kan det jo blive alligevel. Det skal jo heller ikke glemmes, at hvis man er arbejdsledig, vil man have endnu bedre tid til at passe et deltidsjob som brandmand, og så vil man have mulighed for at tjene endnu mere og stadig oppebære den fulde dagpengesats på lige ved 140.000 kr. om året. Det er vel logisk nok, at man ønsker at være undtaget fra reglerne om fradrag i dagpenge, og det forstår jeg da godt, men man har jo aldrig før været undtaget.
Ole Stavad (S), 2003-05-23:
De 25 mia. kr. bliver for hovedpartens vedkommende brugt til dem med de højeste indkomster, for det er kun under 10 af dem, der er med i den dér skattepakke, som der er en vis balance i, hvor vi i stedet for mener, at vi skal sikre et ordentligt velfærdssamfund, der giver muligheder for mennesker.
Henrik Frandsen (M), 2023-11-17:
Det er også derfor, vi går målrettet ind og bakker op om, at den grønne omstilling skal ved hjælp af sol- og vindenergi, og det skal vi ikke gøre ved at begynde at kigge tilbage til 1985, hvor man lavede et forbud, som overhovedet ingen indflydelse har på udviklingen i dag.
Kristian Thulesen Dahl (DF), 2008-11-27:
Og så kan hr. Frank Aaen tale herfra og til dommedag om enkeltpersoner og deres indeståender og sådan noget, men den ganske almindelige danske familie vil i den gradblive berørt, hvis vi lyttede bare en anelse til det, hr. Frank Aaen råder os til.
Nicolai Wammen (S), 2017-03-23:
Nu forstod jeg på udenrigsministerens første tale, at han havde haft lejlighed til at veksle ord med den amerikanske udenrigsminister, Tillerson, så jeg vil bare spørge, om udenrigsministeren ved den lejlighed rejste de her konkrete bekymringer, der har været fra dansk side.
Per Clausen (EL), 2011-02-24:
Men jeg vil sige, at der, hvor jeg alligevel bliver en lille smule glad, og jeg vil nøjes med at sige en lille smule glad, for når man skal lave forslag til vedtagelse sammen med andre partier, får man jo aldrig sin vilje fuldt og helt, og da Enhedslisten jo er et lille parti sammenlignet med de to store – nu skulle jeg til at sige socialdemokratiske partier, men det vil jeg ikke sige – partier i oppositionen, så er der selvfølgelig grænser for, hvad vi kan få med.
Pernille Vermund (NB), 2023-12-07:
Altså, prøv at høre: Når jeg siger, at den ligger i Justitsministeriet, så handler det jo ikke om, om det ligger fysisk i ministeriet; det handler jo om, hvem det er, der træffer beslutning om, hvad det er for et lovgrundlag, som kommissionen skal stå på.
Benny Engelbrecht (S), 2009-11-27:
Der er ingen skøn over de administrative følger af forslaget, der er ingen skøn over de sundhedsmæssige virkninger af forslaget, og der er slet ikke taget højde for, at Fødevarestyrelsen må have yderligere bevillinger og mere personale for at kunne udstede forhåndsgodkendelser.
Per Clausen (EL), 2006-02-02:
De bliver brugt, og vi er ikke særlig overbeviste om, at det at tilslutte sig Europa-Kommissionens målsætning og så bruge de produkter, der er – halm m.v. i produktionen af biobrændsel – skaber en bedre udnyttelse af de ressourcer, der ligger i de her produkter, end den, vi allerede har.
Niels Helveg Petersen (RV), 2000-04-27:
Spørgsmålet om flertalsafgørelser er et vigtigt emne på regeringskonferencen, og frem til topmødet i juni vil der være megen interesse om spørgsmålet. Regeringen finder, som det også fremgår af regeringens forhandlingsgrundlag, som er godkendt her i Folketinget, at det er vigtigt at vurdere mulighederne for eventuel yderligere anvendelse af flertalsafgørelser.
Pernille Vermund (NB), 2022-02-11:
Men de ord, som vi har hørt, fra både Venstre – og vi plejer at høre dem fra Konservative, og vi hører dem også fra Socialdemokratiet – og til og med fra ministeren om, at vi har en meget aktivistisk domstol, som ofte dømmer til fordel for kriminelle og ikke til fordel for retskafne borgere, bør jo føre til, at man finder ud af, hvad vi kan gøre for at tage et opgør med det her.
Jann Sjursen (KRF), 1998-06-25:
Vi synes fra Kristeligt Folkepartis side, at statsministeren på afstemningsnatten gjorde klogt i at fortælle befolkningen, at han havde lyttet til resultatet af folkeafstemningen og også havde lyttet til den del, som faktisk stemte nej og dermed udtrykte en unionsskepsis, der efter Kristeligt Folkepartis opfattelse ikke bare baserer sig på egoisme, sådan som CD's ordfører, hr. Peter Duetoft, vist mere end antydede.
Christian Friis Bach (RV), 2024-05-17:
Den Internationale Domstol har jo bekræftet, at palæstinenserne er en beskyttet gruppe i henhold til folkedrabskonventionen, og har også konstateret, at der er risiko for, at der sker uoprettelig skade på palæstinensernes ret til at blive beskyttet mod folkedrab, med andre ord, at der foreligger en klar risiko for, at det, der finder sted lige nu – uanset hvad man måtte mene om parterne i konflikten, og hvis vi henholder os udelukkende til det juridiske – kan blive betegnet og dømt som værende et folkedrab.
Ole Stavad (S), 2005-06-16:
Dertil kommer, at den konstruktion, man har bygget op, som sit angivelig vigtigste formål har at sikre ens muligheder på sundhedsområdet ude i de fem nye regioner, men når vi under udvalgsbehandlingen har spurgt ind til ministerens bemyndigelse, til fordelingen af gæld, kassebeholdning, aktiver og passiver, investeringsbehovet i de nye regioner, har vi fået at vide, at det kan der slet ikke siges noget om på nuværende tidspunkt, det bliver klargjort engang senere, når det her er vedtaget.
Bjarne Corydon (S), 2015-05-06:
Jeg tror så, spørgeren er undskyldt, idet spørgeren refererer og genererer sit spørgsmål på baggrund af en artikel i Jyllands-Posten, og den redigerer spørgeren jo ikke, en artikel af 30. april 2015, hvor der henvises til en undersøgelse for Økonomi- og Indenrigsministeriet, der ifølge Jyllands-Posten skulle tages til indtægt for, at den stigende beskæftigelse i den private sektor primært er deltidsjob og studiejob.
Nicolai Wammen (S), 2024-05-08:
Jo, det er udtryk for et politisk valg, når vi de kommende år vil tilføre vores velfærdssamfund ekstra minimum 32 mia. kr., og det er også et politisk valg, når man siger, at samtidig med at vi vil bruge flere penge på vores velfærdssamfund, vil vi også se, om vi bruger pengene klogest muligt.
Jørgen Estrup (RV), 1998-01-13:
Jeg synes, det ville være meget, meget ubehageligt, hvis vi havnede i den situation, at vi måtte sige, at vi overhovedet ikke lægger vægt på, hvad de tre lande selv mener gavner deres sikkerhed. Det er i den forstand, et nej ville være ubehageligt; det er ikke et spørgsmål om, at vi ikke ønsker den demokratiske danske proces fremmet, og det ved hr. Albrechtsen jo udmærket godt.
Ole Stavad (S), 2002-02-22:
Man skal have undersøgt nogle ting, som borgmesteren personlig er meget involveret i, og derfor er jeg sådan set meget enig med hr. Poul Nødgaard i, at når man ser på de undersøgelser, der er sat i værk, må man håbe, at Bagmandspolitiet også får mulighed for at gå ind i sagen.
Lene Espersen (KF), 2010-03-03:
Jeg var faktisk lidt i tvivl om, hvordan jeg skulle besvare det her spørgsmål, for det er faktisk sådan i dag, vil jeg sige til hr. Kamal Qureshi, at Danmark indtager en accepteret og anerkendt position i internationale kredse, og der skal ikke herske nogen som helst tvivl om, at Danmark også fremover vil tage folkeretten, herunder menneskerettighederne, særdeles alvorligt.
Helle Thorning-Schmidt (S), 2013-02-06:
Det er spørgsmålet om, hvorfor regeringen ikke ønsker at svare på spørgsmål om Grønland og eventuelle råstofprojekter, når det er helt sædvanligt at indhente bidrag fra udlandet og svare på alle mulige andre spørgsmål af udenrigspolitisk karakter.
Brigitte Klintskov Jerkel (KF), 2021-04-20:
Det er selvfølgelig uholdbart for både børn, forældre og arbejdsgivere, når børn sendes halvsyge af sted, da de måske hurtigere bliver syge igen, får smittet andre eller ringes hjem, så far eller mor må forlade arbejdspladsen midt i det hele.
Nick Hækkerup (S), 2019-10-23:
Jamen det er jeg enig i, og da jeg kan nøjes med at konstatere det, kan jeg bruge de sidste 26 sekunder, jeg har tilbage i den her runde, til at svare på noget af det andet, som jeg ikke nåede før, nemlig spørgsmålet om, hvorvidt vi bør have et registreringssystem i politiet, hvor man vil kunne trække den her type oplysninger ud.
Sophie Løhde (V), 2024-05-23:
I det hele taget foreslår vi fra regeringens side, at vi sætter ind med oplysningskampagner bredt i samfundet, men også med en langt mere systematisk og styrket påmindelse om vigtigheden af at tage stilling i mødet med det offentlige, f.eks. når man bevæger sig ind på sundhed.dk, eller når man skal have fornyet sit sundhedskort eller kørekort eller noget helt fjerde.
Margrethe Vestager (RV), 2000-02-02:
Der er foretaget et samlet skøn over de to hensyn, hvori både kvalitetsmæssige overvejelser i forhold til de nuværende mindre uddannelser og de kommende brede uddannelser er indgået, ligesom spørgsmålet om, hvilken elevmæssig dækning den enkelte skole ville have, indgår.
Frank Aaen (EL), 2011-11-10:
Og for at der ikke skal være nogle, der tager fejl: Vi har intet imod, at udenlandsk arbejdskraft kommer til Danmark, men vi ønsker, at udenlandsk arbejdskraft, der kommer til Danmark, bliver behandlet ordentligt, dvs. svarende til de løn- og arbejdsvilkår, som danske lønmodtagere, dem, der bor her i landet, arbejder til.
Sofie Carsten Nielsen (RV), 2016-01-26:
Lovforslaget udsætter familiesammenføringen for en mindre gruppe flygtninge til 3 år – 3 år plus ventetid, også for børn, der kommer alene, de samme børn, der derefter skal spare sammen til at få deres mor eller far hertil, fordi vi ikke længere vil hjælpe med det i Danmark.
Pernille Skipper (EL), 2011-11-25:
Så er det, at jeg ikke forstår: Hvis vi står i en voldsom krise – og arbejdsløsheden er meget høj – ville det så ikke være logisk, at man lod de mennesker, som havde haft et langt arbejdsliv, trække sig ud af det, så man kunne give plads til de mange unge, som nu står og mangler en arbejdsplads?
Frank Jensen (S), 1999-05-12:
Men der var mange andre elementer i det såsom en skærpelse af straffebestemmelserne i forhold til det at bære våben, knive, slagvåben osv., med en ganske kraftig udvidelse af bødestraffen, helt op til 5.000 kr., og med ubetinget frihedsstraf, når der var tale om gentagelse. Dernæst var der en meget intensiv indsats med hensyn til forebyggelse af kriminalitet.
Mogens Lykketoft (S), 1999-03-03:
Jeg er vel bekendt med de vrangforestillinger, der er blevet dyrket - de er jo ikke kommet ud af den klare, blå luft, det er noget, der er blevet dyrket gennem lang tid - om at man nok ikke vil leve op til de forudsætninger, man selv opstiller fra regeringens side.